CELEX: 32022D0830
Language: hu
Date: 2022-05-20 00:00:00
Title: A Tanács (EU) 2022/830 határozata (2022. május 20.) az Egészségügyi Világközgyűlés hetvenötödik ülésszakán a Nemzetközi Egészségügyi Rendszabályok (2005) bizonyos módosításaival kapcsolatban az Európai Unió által képviselendő álláspontról

2022.5.30.   
               
               
                  HU
               
               
                  Az Európai Unió Hivatalos Lapja
               
               
                  L 147/33
               
            
         A TANÁCS (EU) 2022/830 HATÁROZATA
         (2022. május 20.)
         az Egészségügyi Világközgyűlés hetvenötödik ülésszakán a Nemzetközi Egészségügyi Rendszabályok (2005) bizonyos módosításaival kapcsolatban az Európai Unió által képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 168. cikke (1), (3) és (5) bekezdésére, összefüggésben a 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A népegészségügy területén az Unió fellépésének – amelynek ki kell egészítenie a nemzeti politikákat – a népegészségügyi helyzet javítására, valamint az emberi megbetegedések és betegségek megelőzésére, továbbá az emberek testi és szellemi egészségét fenyegető veszélyek okainak az elhárítására kell irányulnia. Az ilyen fellépésnek magában kell foglalnia a határokon át terjedő súlyos egészségügyi veszélyek figyelemmel kísérését, az ilyen veszélyek korai előrejelzését és az ezek elleni küzdelmet is. Ennek érdekében az Uniónak és a tagállamoknak elő kell segíteniük az együttműködést harmadik országokkal és a népegészségügy területén hatáskörrel rendelkező nemzetközi szervezetekkel.
                  
               
                     (2)
                  
                  
                     A Nemzetközi Egészségügyi Rendszabályokat (2005) az Egészségügyi Világszervezet (WHO) Egészségügyi Világközgyűlése 2005. május 23-án fogadta el, és 2007. június 15-én lépett hatályba.
                  
               
                     (3)
                  
                  
                     A Tanács 2022. március 3-án elfogadta a világjárványok megelőzéséről, valamint az azokra való felkészültségről és reagálásról szóló nemzetközi megállapodás megkötésére, valamint a Nemzetközi Egészségügyi Rendszabályok (2005) kiegészítő módosításaira irányuló tárgyalásoknak az Európai Unió nevében történő megkezdésére való felhatalmazásról szóló (EU) 2022/451 határozatot (1).
                  
               
                     (4)
                  
                  
                     Az Egészségügyi Világközgyűlés a 2022. május 22-én kezdődő hetvenötödik ülésén határozatot tervez elfogadni a Nemzetközi Egészségügyi Rendszabályok (2005) 59. cikkének módosításáról annak érdekében, hogy – nevezetesen a módosítások hatálybalépésére rendelkezésre álló időszak huszonnégy hónapról tizenkét hónapra csökkentése révén – lerövidüljön a Nemzetközi Egészségügyi Rendszabályok (2005) rendelkezéseinek további módosításához szükséges időszak, valamint az 55. cikk 3. bekezdésének, a 61. és a 62. cikknek és a 63. cikk 1. bekezdésének kapcsolódó módosításairól, amelyek szükségesek ahhoz, hogy e cikkek összhangba kerüljenek a Nemzetközi Egészségügyi Rendszabályok (2005) 59. cikkének tervezett módosításaival.
                  
               
                     (5)
                  
                  
                     A WHO Alkotmánya 60. cikke b) pontja értelmében az Egészségügyi Világközgyűlés határozatokat fogadhat el a WHO jelen lévő és szavazó tagjainak többségével.
                  
               
                     (6)
                  
                  
                     Az Unió támogatja a Nemzetközi Egészségügyi Rendszabályok (2005) rendelkezéseinek további módosításához szükséges időszak lerövidítésére irányuló célkitűzést és úgy tekinti, hogy a Nemzetközi Egészségügyi Rendszabályok (2005) 59. cikkének, valamint 55. cikke 3. bekezdésének, 61. és 62. cikkének és 63. cikke 1. bekezdésének módosításai lehetővé teszik a változó igények gyorsabb kezelését a Nemzetközi Egészségügyi Rendszabályok (2005) hatálya alá tartozó területeken.
                  
               
                     (7)
                  
                  
                     Helyénvaló meghatározni az uniós hatáskörbe tartozó kérdéseket illetően az Unió által az Egészségügyi Világközgyűlésben képviselendő álláspontot azon határozattal kapcsolatban, amelyet az Egészségügyi Világközgyűlésnek el kell fogadnia a Nemzetközi Egészségügyi Rendszabályok (2005) 59. cikkének, valamint a Nemzetközi Egészségügyi Rendszabályok (2005) 55. cikke 3. bekezdésének, 61. cikkének és 62. cikkének, valamint 63. cikke 1. bekezdésének módosítása céljából.
                  
               
                     (8)
                  
                  
                     Az Unió álláspontját az Unió azon tagállamai képviselik együttesen eljárva, amelyek tagjai a WHO-nak,
                  
               ELFOGADTA EZT A HATÁROZATOT:
         
            1. cikk
            Az Egészségügyi Világközgyűlés hetvenötödik ülésszakán a Nemzetközi Egészségügyi Rendszabályok (2005) 59. cikkének módosításai, valamint a Nemzetközi Egészségügyi Rendszabályok (2005) 55. cikke 3. bekezdésének, 61. cikkének és 62. cikkének, továbbá 63. cikke 1. bekezdésének kapcsolódó módosításai tekintetében az Európai Unió által képviselendő álláspont összhangban van e határozat mellékletével.
            Az e határozat mellékletében foglalt módosítások azon kiigazításait, amelyek nem veszélyeztetik ezen módosítások céljának elérését és nem eredményezik a mellékletben megjelölt általánosan alkalmazandó időszakok további rövidülését, a Bizottság a tagállamokkal konzultálva és a Tanács további határozata nélkül jóváhagyhatja.
         
         
            2. cikk
            Az 1. cikkben említett álláspontot az Unió azon tagállamai képviselik az Unió nevében együttesen eljárva, amelyek tagjai az Egészségügyi Világszervezetnek.
         
         
            3. cikk
            Ez a határozat az elfogadásának napján lép hatályba.
         
         
            Kelt Brüsszelben, 2022. május 20-án.
            
               
                  a Tanács részéről
               
               
                  az elnök
               
               J. BORRELL FONTELLES
            
         
         
            (1)  HL L 92., 2022.3.21., 1. o.
         
      
      
         
            MELLÉKLET
            A.   A Nemzetközi Egészségügyi Rendszabályok (2005) 59. cikkének módosításai
            Az Unió támogatja a Nemzetközi Egészségügyi Rendszabályok (2005) 59. cikkének következő módosításait (a törölt szövegek négyzetes zárójelben, az új szövegek pedig aláhúzással vannak jelölve):
            
               59. cikk
               Hatálybalépés; elutasítás vagy fenntartások megfogalmazásának határideje
               
                  1.   Az EVSZ Alkotmánya 22. cikkében előírt határidő e Rendszabályok [, vagy azok módosításának] elutasítására vagy fenntartások megfogalmazására 18 hónap a főigazgatónak arra vonatkozó értesítésétől számítva, hogy az EVSZ Közgyűlése elfogadta a Rendszabályokat [vagy azok módosításait]. A főigazgatóhoz az említett határidő után beérkezett elutasítás vagy fenntartás nem érvényes.
               
               
                  
                     1a.   Az EVSZ Alkotmánya 22. cikkében előírt határidő e Rendszabályok módosításának elutasítására vagy arra vonatkozóan fenntartások megfogalmazására 9 hónap a főigazgatónak arra vonatkozó értesítésétől számítva, hogy az EVSZ Közgyűlése elfogadta a Rendszabályok módosításait. A főigazgatóhoz az említett határidő után beérkezett elutasítás vagy fenntartás nem érvényes.
                  
               
               
                  2.   A Rendszabályok az e cikk 1. bekezdésében említett értesítés keltétől számított 24 hónap elteltével lépnek hatályba, és a Rendszabályok bármely módosítása az e cikk 1a. bekezdésében említett értesítés keltétől számított 12 hónap elteltével lép hatályba, kivéve
                  
                               
                           
                           
                              (…)
                           
                        
                              b)
                           
                           
                              annak a fenntartást tevő államnak a tekintetében, amelyre vonatkozóan a Rendszabályok vagy azok módosításai a 62. cikk előírásaival összhangban lépnek hatályba;
                           
                        
                               
                           
                           
                              (…)
                           
                        
               
                  3.   Ha valamely állam nem tudja belső jogszabályait és igazgatási rendelkezéseit az e cikk 2. bekezdésében előírt határidőn belül teljeskörűen összhangba hozni ezekkel a Rendszabályokkal vagy azok módosításával, akkor ez az állam az e cikk 1. bekezdésében vagy 1a. bekezdésében előírt, alkalmazandó határidőn belül a még elvégzendő hozzáigazításokra vonatkozó nyilatkozatot juttat el a főigazgatóhoz, amelyeket legkésőbb 12 hónappal a Rendszabályok rá vonatkozó hatálybalépését követően, valamint legkésőbb 6 hónappal a Rendszabályok módosításának rá vonatkozó hatálybalépését követően elvégez.
               
            
            B.   A Nemzetközi Egészségügyi Rendszabályok (2005) 55. cikke 3. bekezdésének, 61. cikkének, 62. cikkének és 63. cikke 1. bekezdésének módosításai
            Az Unió támogatja továbbá a Nemzetközi Egészségügyi Rendszabályok (2005) 55. cikke 3. bekezdésének, 61. és 62. cikkének és 63. cikke 1. bekezdésének következő technikai módosításait (a törölt szövegek négyzetes zárójelben, az új szövegek pedig aláhúzással vannak jelölve):
            
               55. cikk
               Módosítások
               […]
               
                  3.   A Rendszabályoknak az EVSZ Közgyűlése által e cikk értelmében elfogadott módosításai valamennyi Részes Állam számára az EVSZ Alkotmányának 22. cikkében, továbbá a Rendszabályok 59–64. cikkeiben meghatározott feltételekkel, valamint jogokra és kötelezettségekre figyelemmel lépnek hatályba, a Rendszabályok módosítása tekintetében figyelemmel az e cikkekben meghatározott időszakokra.
               
            
            
               61. cikk
               Elutasítás
               Amennyiben egy állam az 59. cikk 1. bekezdésében vagy 1a. bekezdésében előírt, alkalmazandó határidőn belül értesíti a főigazgatót a Rendszabályok vagy annak módosítása elutasításáról, a Rendszabályok vagy annak szóban forgó módosítása ennek az államnak a tekintetében nem lép hatályba. Az 58. cikkben felsorolt nemzetközi egészségügyi egyezmények vagy rendszabályok, amelyeknek a szóban forgó állam már részese, továbbra is hatályban maradnak ennek az államnak a tekintetében.
            
            
               62. cikk
               Fenntartások
               
                  1.   Az államok e cikkel összhangban fenntartásokkal élhetnek a Rendszabályokkal vagy azok módosításaival szemben. A fenntartások nem lehetnek összeegyeztethetetlenek a Rendszabályok céljával és szándékával.
               
               
                  2.   A Rendszabályokkal vagy azok módosításával szembeni fenntartásokról értesíteni kell a főigazgatót az 59. cikk 1. bekezdése és 1a. bekezdése és a 60. cikk, a 63. cikk 1. bekezdése vagy a 64. cikk 1. bekezdése előírásaival összhangban, az esettől függően. Az az állam, amely nem tagállama az EVSZ-nek, a Rendszabályok elfogadásáról szóló értesítéssel együtt tájékoztatja a főigazgatót fenntartásairól. A fenntartásokkal élő államoknak közölniük kell a főigazgatóval a fenntartásaik indokait.
               
               
                  3.   A Rendszabályok vagy azok módosítása részleges elutasítását fenntartásnak kell tekinteni.
               
               
                  4.   A főigazgató a 65. cikk 2. bekezdésével összhangban értesítést tesz közzé az e cikk 2. bekezdése értelmében kapott minden fenntartásról. A főigazgató az alábbi módokon jár el:
                  
                               
                           
                           
                              (…)
                           
                        
                              
                                 c)
                              
                           
                           
                              
                                 amennyiben a fenntartással a Rendszabályok módosításával szemben éltek, felkéri a Részes Államokat, hogy három hónapon belül tájékoztassák a fenntartással szembeni kifogásukról. A Rendszabályok módosítására vonatkozó fenntartással szemben kifogással élő Részes Államoknak közölniük kell a főigazgatóval kifogásuk indokait.
                              
                           
                        A fenntartással szemben kifogással élő államoknak közölniük kell a főigazgatóval kifogásuk indokait.
               
               
                  5.   A határidő letelte után a főigazgató értesíti a Részes Államokat a fenntartások tekintetében hozzá érkezett kifogásokról. A Rendszabályokkal szembeni fenntartás esetén, [a]mennyiben az e cikk 4. bekezdésében említett értesítés keltétől számított hat hónap végéig az e cikk 4. bekezdésében említett államok egyharmada nem élt kifogással egy fenntartással szemben, akkor azt elfogadottnak kell tekinteni, és a Rendszabályok hatályba lépnek a fenntartással élő állam tekintetében, a fenntartás tárgyát képező előírások kivételével. A Rendszabályok módosításával szembeni fenntartás esetén, amennyiben az e cikk 4. bekezdésében említett értesítés keltétől számított három hónap végéig az e cikk 4. bekezdésében említett államok egyharmada nem élt kifogással egy fenntartással szemben, akkor azt elfogadottnak kell tekinteni, és a módosítás hatályba lép a fenntartással élő állam tekintetében, a fenntartás tárgyát képező előírások kivételével.
                  
               
               
                  6.   Amennyiben az e cikk 4. bekezdésében említett államok legalább egyharmada kifogással él a Rendszabályokra vonatkozó fenntartással szemben az e cikk 4. bekezdésében említett értesítés keltétől számított hat hónap végéig, vagy a Rendszabályok módosítására vonatkozó fenntartás esetén az e cikk 4. bekezdésében említett értesítés keltétől számított három hónap végéig, a főigazgató tájékoztatja erről a fenntartással élő államot azért, hogy az fontolja meg fenntartása visszavonását a főigazgató értesítésének keltétől számított három hónapon belül.
                  […]
               
               
                  9.   A főigazgató a fenntartást és – adott esetben – a felülvizsgálati bizottság szakvéleményét az EVSZ Közgyűlése elé terjeszti megvitatásra. Ha az EVSZ Közgyűlése többségi szavazattal kifogással él a fenntartással szemben azzal az indokkal, hogy az összeegyeztethetetlen a Rendszabályok céljával és szándékával, a fenntartást nem fogadják el és a Rendszabályok vagy a Rendszabályok módosítása a fenntartással élő állam vonatkozásában csak azt követően lépnek hatályba, hogy az állam fenntartását a 63. cikk értelmében visszavonja. Amennyiben az EVSZ Közgyűlése elfogadja a fenntartást, a Rendszabályok vagy a Rendszabályok módosítása a fenntartással élő állam tekintetében e fenntartásra is tekintettel lépnek hatályba.
               
            
            
               63. cikk
               Elutasítás vagy fenntartás visszavonása
               
                  1.   A 61. cikk értelmében kinyilvánított elutasítást az állam bármikor visszavonhatja a főigazgatónak küldött értesítéssel. Ebben az esetben a Rendszabályok vagy adott esetben azok módosításai a szóban forgó állam tekintetében akkor lépnek hatályba, amikor a főigazgató az értesítést kézhez vette, kivéve, amikor az állam az elutasítása visszavonásakor él fenntartással, amely esetben a Rendszabályok vagy adott esetben azok módosításai a 62. cikk előírásai szerint lépnek hatályba. A Rendszabályok a szóban forgó állam tekintetében legkorábban az 59. cikk 1. bekezdésében említett értesítés keltétől számított 24 hónap elteltével léphetnek hatályba, és a Rendszabályok módosításai semmilyen esetben sem lépnek hatályba a szóban forgó állam tekintetében az 59. cikk 1a. bekezdésében hivatkozott értesítés dátumát követő 12 hónapon belül.
                  […]